«ميرجعفر باغيروفون محكمه سي» آدي آلتيندا ميللي تهلوكه سيزليك ناظرلييينين آرشيو ماتئريياللاري اساسيندا ترتيب اولونموش كيتابدا، س.ج. پيشه ورينين اؤلومو حاققيندا بو مسئله يه آيدينليق گتيرير. شاهيد سالايف لطيف صمد اوغلونون محكمه يه يازيلي شكيلده وئردييي ايفاده نين متنينه ديققت يئتيره ك: «من سيياسي ايداره - «ن.ك.و.د.»*** اورگانلاريندا1930 نجو ايلدن 1950 ايله دك ايشله ميشم. 1944 -نجي ايلدن 1949 نجي ايله ده ك يئولاخدا «د.ت.ك.» رايون شؤعبه سينين موديري  اولموشام. 1947 نجي ايلين اييون - اييول آيلاريندا يئولاخين 14 كيلومئترلييينده، ايچريسينده دئموكراتيك ايران آذربايجانينين رهبري دوقتور پيشه وري اولان ماشين قضايا اوغراميشدي. قضا باره ده منه معلومات چاتان كيمي گئجه ايكن حاديثه يئرينده يوللانديم. 28 آپريل آدينا ساوخوزون اراضيسينده كي يولدا ازيلميش «قودزون» ماركالي اوتوموبيلي تاپديم. ماشين كؤرپونون چپرينه ديرنميشدي. ماشينين ايچينده كيلر: پيشه وري، غولام يحيا و نوري قولييئف يارالي حالدا رايون خسته خاناسينا چاتديريلميشدي. حاديثه يئرينده تكجه سوروجو: كاريك مليكييان  قالميشدي. او سرنيشينلرين سندلريني الينده توتوب دورموشدو. آختاريش زماني اوندان 10000 مانات پول و «والتر» تاپانجاسي چيخدي. من حاديثه يئرينين شكليني چكديم. آكت ترتيب ائتديم و يئولاخا قاييديب، درحال رايون خسته خاناسينا گئتديم. پيشه ورينين هوشو اؤزونده ايدي. اونون آياغي و بير قابيرغاسي سينميش، ديگر قابيرغالار يازيلميش، باشي يارالانميشدي. قولييئف ين ده هوشو اؤزونده ايدي. (او واختلار قولي يئف «د.ت.ك» دا يئمليانوفون يانيندا كاتيبلييين رييسي وظيفه سينده ايشله ييردي). ژئنئرال غولام يحيا يونگول يارالانميشدي، آنجاق اوزو  زده لنديييندن دانيشابيلميردي.